मिकेल जॉन ओबी को उनकी स्पीड और चतुराई भरे पास के लिए नहीं जाना जाता लेकिन यह काम विक्टर मोसेज बहुत अच्छे से कर सकते हैं. वे लेफ्ट मिडफील्डर की तरह से खेल सकते हैं तो विंगर (आक्रमण पंक्ति के खिलाड़ी) के तौर पर भी आ सकते हैं. विरोधी टीम पर आक्रमण की रणनीति में विक्टर महत्वपूर्ण भूमिका निभा सकते हैं. ग्रुप एफ में नाइजीरिया के बारे में कहा जा रहा है कि वह अर्जेंटीना के साथ ही आगे बढ़ेगा. अफ्रीका की यह टीम अपने लंबे और ऊंचे फुटबाल पास तथा पेनॉल्टी बॉक्स के पास खतरनाक ड्रिबलिंग के लिए जानी जाती है. अर्जेंटीना के मैसी को इससे सावधान रहना होगा. पिछले दिनों अफ्रीका कप के फाइनल में नाइजीरिया ने बुरकीना फासो को इन्हीं रणनीतियों से 4-1 की शिकस्त दी थी. लंबे और तगड़े नाइजीरियाई अर्जेंटीना के खिलाड़ियों के सामने दीवार की तरह मजबूत रक्षा पंक्ति बना सकते हैं. लेकिन इसका मतलब यह नहीं कि अर्जेंटीना के सामने इस टीम से बहुत उम्मीदें बढ़ाई जाएं. आखिर अर्जेंटीना में मैराडोना की विरासत वाले खिलाड़ियों की कमी नहीं है. नाइजीरिया टीम के लिए एक झटका इस टीम में फॉरवर्ड खिलाड़ी चिनेडी ओबासी का न होना है जो 2010 की विश्व कप टीम में थे. उस टीम से गोलकीपर विन्सेंट एनीयेमा इस टीम में भी हैं. वे मैसी के लिए एक चुनौती होंगें क्योंकि उन्होंने अर्जेंटीना के इस स्टार खिलाड़ी को अपनी टीम के खिलाफ एक भी गोल नहीं करने दिया था.